ธปท.แนะธนชาตออกหุ้นสามัญ
ธปท.แนะธนาคารธนชาตเพิ่มเงินกองทุน ปรับหุ้นกู้คล้ายทุนให้เป็นหุ้นสามัญ
6 เม.ย. 2558

ธปท.แนะธนาคารธนชาตเพิ่มเงินกองทุน ปรับหุ้นกู้คล้ายทุนให้เป็นหุ้นสามัญ
แหล่งข่าวจากธนาคารแห่งประเทศไทย (ธปท.) เปิดเผยว่า ธปท.มีความเห็นต่อผู้บริหารธนาคารว่าอยากจะเห็นธนาคารเพิ่มเงินกองทุนต่อสินทรัพย์เสี่ยง (บีไอเอส) จากปัจจุบันที่มีเงินกองทุน 15.8% ในจำนวนนี้เป็นเงินกองทุนขั้นที่ 1 จำนวน 10.7%  แม้เงินจะมีบีไอเอสสูงกว่ามาตรฐานที่ ธปท.กำหนด แต่ก็ยังต่ำกว่าธนาคารขนาดใหญ่ที่มีเงินกองทุน 16-17%
นอกจากนี้ เป็นการเตรียมรองรับมาตรฐานบาเซิล 3 ที่กำหนดค่าความเสี่ยงของสินทรัพย์ใหม่ การที่มีเงินกองทุนสูงจะยิ่งทำให้ฐานะของธนาคารแข็งแกร่งมากขึ้น
อย่างไรก็ดี ทางผู้ถือหุ้นใหญ่ของธนาคารธนชาต คือ บริษัท ทุนธนชาต และธนาคารสโกเทียจากแคนาดา เห็นว่า การเพิ่มทุนธนาคารทำเมื่อไรก็ได้ แต่การนำเงินจำนวนมากมากองไว้เป็นเงินกองทุน อาจจะเสียโอกาสในการหาผลตอบแทน ดังนั้นจะใช้วิธีการไถ่ถอนหุ้นกู้คล้ายทุน (ไฮบริดบอนด์) ที่ธนาคารออกขายเมื่อปีที่แล้ว จำนวน 1.3 หมื่นล้านบาท อายุ 10.5 ปี อัตราดอกเบี้ย 6% ที่ออกขายให้กับทุนธนชาต และ ธนาคารสโกเทีย วงเงิน 7,130 ล้านบาท เปลี่ยนเป็นออกหุ้นสามัญแทน
แหล่งข่าวจากธนาคารธนชาต เปิดเผยว่า ธนาคารอาจจะไถ่ถอนไฮบริดบอนด์ในปีนี้ โดยได้แจ้งต่อที่ประชุมผู้ถือหุ้นเมื่อวันที่ 2 เม.ย.ว่าอาจไถ่ถอน 7,130 บาท และอาจจะออกเป็นหุ้นทุนแทนแล้วแต่ความเหมาะสมว่าจะออกเมื่อไร โดยไม่ต้องขอมติผู้ถือหุ้นเพราะได้เคยขอเพิ่มทุนไปเมื่อ 2 ปีที่แล้ว แต่ยังไม่ได้เพิ่มทุน
“การเลือกออกเป็นไฮบริดบอนด์ จะมีต้นทุนที่ต่ำกว่าการออกหุ้นสามัญ เพราะขณะนี้อัตราส่วนผลตอบแทนต่อส่วนผู้ถือหุ้น (ROA) ของธนาคารอยู่ที่ 10.39 แต่หุ้นกู้คล้ายทุนที่ออกมาจ่ายผลตอบแทน 6% ธนาคารจึงเลือกแนวทางระดมทุนที่มีต้นทุนต่ำกว่า” แหล่งข่าวเปิดเผย
ทั้งนี้ ในปี 2557 สินเชื่อขยายตัวเพียง 4% เมื่อเทียบกับปี 2556 มียอดคงค้างสัดส่วนสินเชื่อด้อยคุณภาพ (เอ็นพีแอล) เฉพาะของธนาคารลดลงอย่างมีนัยสำคัญมาอยู่ที่ 2.97% ในขณะที่สัดส่วนหนี้ด้อยคุณภาพของอุตสาหกรรมปรับตัวเพิ่มขึ้น